# HIV-altistuksen jälkeinen estolääkitys - ohje potilaalle

Sinulle on aloitettu riskiarvion perusteella lääkehoito HIV-tartunnan ehkäisemiseksi. Oikein käytetty lääkitys pienentää tartunnan riskiä selvästi. Lääkityksestä on eniten hyötyä mahdollisimman nopeasti aloitettuna. Sitä ei aloiteta, jos altistuksesta on kulunut yli 72 tuntia.

## Miten lääkkeitä otetaan?

Aloita lääkitys mahdollisimman pian ottamalla 1 tabletti molempia lääkkeitä. Tästä eteenpäin 28 vrk ajan:

* **Emtricitabine/Tenofovir disoproxil 200/245 mg** 1 tabletti kerran vuorokaudessa eli 24 h välein (suositellaan otettavaksi ruuan kanssa)
* **Tivicay 50 mg** 1 tabletti kerran vuorokaudessa (ruuan kanssa tai ilman)

Lääkityksen alkaessa seuraavaa annosta on mahdollista siirtää aikaisemmaksi helpomman lääkkeen ottoajan löytämiseksi. Annosta ei saa siirtää myöhemmäksi. *Jos esimerkiksi aloitat lääkityksen yöllä, voit ottaa seuraavat tabletit alle 24 tunnin kuluttua (esim seuraavana iltana klo 20 ja siitä eteenpäin aina samaan aikaan).*

## Mistä saan lääkkeet?

Saat 30 kpl pakkaukset molempia lääkkeitä siitä päivystysyksiköstä, jossa hoito aloitetaan. Lääkitys on ilmainen.

## Mitä lääkkeet sisältävät ja ovatko ne turvallisia?

Estolääkitykseen kuuluu kaksi eri tablettia, joita molempia pitää käyttää koko hoidon ajan. **Emtricitabine/Tenofovir disoproxil 200/245 mg** sisältää kahta vaikuttavaa lääkeainetta: emtrisitabiinia ja tenofoviiridisoproksiilia. **Tivicay 50 mg** sisältää dolutegraviiria.

Lääkkeet ovat hyvin siedettyjä, turvallisia ja niitä voidaan käyttää myös raskauden ja imetyksen aikana. Ne saa ottaa yhtä aikaa. Rauta-, kalkki- ja magnesium-valmisteet voivat heikentää Tivicayn vaikutusta, joten ne tauotetaan lääkityksen ajaksi (tai annostellaan vähintään 4 tunnin aikaerolla Tivicayhin). Muita merkittäviä yhteisvaikutuksia muiden lääkkeiden kanssa ei ole. Hoidon alussa voi sivuvaikutuksena tulla mahavaivoja, pahoinvointia tai ulosteen löysyyttä, joka yleensä helpottuu parin viikon aikana. Jos sinulle tulee lääkityksen aikana uusi ihottuma, ota yhteyttä Infektiopoliklinikan sairaanhoitajaan Sisätautien poliklinikan yleisen numeron kautta arkena virka-aikaan: 08 315 8000.

## Sainko tartunnan?

Tartunta todetaan HIV-vasta-aineet (S-HIVAgAb) nimisellä yhdistelmäverikokeella. HIVAgAb ei muutu positiiviseksi heti tartunnan jälkeen, vaan siihen voi kulua monta viikkoa. Siksi sinun on tärkeää käydä altistuksen jälkeen seurantaverikokeissa 1 kk ja 3 kk kohdalla. Tulokset näkyvät OmaKannassa. Jos 3 kk HIVAgAb-testisi on negatiivinen, et ole saanut HIV-tartuntaa. Käytä siihen asti yhdynnöissä kondomiehkäisyä. Näin suojaat kumppaniasi mahdolliselta jatkotartunnalta.

## B-hepatiitti-rokotus

B-hepatiitti on Suomessa harvinainen. Se tarttuu samalla tavalla kuin HIV. Sinulle tarjotaan ilmaista B-hepatiittirokotetta (3 annosta), jos et ole saanut sitä aiemmin. Ensimmäinen rokote annetaan päivystyskäynnillä. Seuraavat annokset annetaan terveyskeskuksessa 1 kk ja 6 kk kuluttua. Aika pitää varata itse. SERI-keskuksen asiakkaat saavat rokotukset SERI-keskuksessa.